**ΓΕΝΙΚΗ**

**Α.** Γενική κατηγορηματική: πάει κοντά σε συνδετικά ρήματα (εἰμί, γίγνομαι κ.λ.π.) όταν δεν έχουν κατηγορούμενο. Υποδιαιρείται σε:

1. Γενική κατηγορηματική διαιρετική: Σόλων ἦν τῶν ἐπτά σοφῶν→ Ο Σόλων ήταν από τους επτά σοφούς.
2. Γενική κατηγορηματική κτητική: τῶν νικῶντων εἰσίν τά ὃπλα→ Τα όπλα είναι αυτών που νίκησαν.
3. Γενική κατηγορηματική της ύλης ή του περιεχομένου: ἡ θύρα ἐστί ξύλου→ η πόρτα είναι από ξύλο.
4. Γενική κατηγορηματική της αξίας: ἡ οἰκία ἐστί εἲκοσι δραχμῶν→ το σπίτι είναι είκοσι δραχμών.
5. Γενική κατηγορηματική της ιδιότητας (φανερώνει μια ιδιότητα που προσδίδει η γενική αυτή στο υποκείμενο του ρήματος, δηλαδή μέγεθος, μέτρο, ηλικία κ.α.): ὁ παῖς ἐστί δέκα ἐτῶν→ το παιδί είναι δέκα ετών.

**Β.** Η γενική, όταν εξαρτάται από ουσιαστικό ή επίθετο, είναι ετερόπτωτος προσδιορισμός του ουσιαστικού ή επιθέτου που προσδιορίζει. Υπάρχουν δέκα είδη γενικής ως ετερόπτωτος προσδιορισμός.

1. Γενική διαιρετική: αυτή φανερώνει το σύνολο από το οποίο μέρος είναι το ουσιαστικό ή επίθετο που προσδιορίζει. Παράδειγμα: Οἱ νέοι **τῶν ὁπλιτῶν** → Οι νέοι από τους οπλίτες
2. Γενική του περιεχομένου ή της ύλης: αυτή φανερώνει την ύλη από την οποία είναι κατασκευασμένο κάτι ή το περιέχομενό του. Παράδειγμα: Τοῖχος **πλίνθου** → Τοίχος **από τούβλα**.
3. Γενική κτητική: αυτή φανερώνει τον κτήτορα, δηλαδή τον κάτοχο ενός πράγματος. Παράδειγμα: Ἡ ψυχή **τοῦ ἀνθρώπου** → Η ψυχή **του ανθρώπου**. Επίθετα που δέχονται γενική κτητική είναι αυτά που φανερώνουν συγγένεια, φιλία, εχθρική διάθεση, όπως: οἰκείος, φίλος, κοινός, ἐχθρός.
4. Γενική του δημιουργού: αυτή φανερώνει κάποιον που δημιουργεί κάτι. Παράδειγμα: Νόμοι **Δράκοντος** → Οι νόμοι που θέσπισε **ο Δράκοντας**.
5. Γενική της καταγωγής: αυτή φανερώνει καταγωγή. Παράδειγμα: Ἂρτεμις **Διός** → Η Άρτεμη, **η κόρη του Δία**.
6. Γενική της ιδιότητας: αυτή φανερώνει μέγεθος, ηλικία, χρόνο και συνοδεύεται από αριθμητικό. Παράδειγμα: Παῖς **τριῶν ετῶν** → Παιδί **τριών ετών**.
7. Γενική της αξίας: αυτή φανερώνει πόσο αξίζει ένα πράγμα. Παράδειγμα: Οἰκία **δέκα μνῶν** → Σπίτι αξίας **δέκα μνων**. Επίθετα που δέχονται γενική της αξίας είναι τα: ἂξιος, ἀνάξιος, ἀντάξιος, τίμιος.
8. Γενική της αιτίας: αυτή φανερώνει την αιτία για την οποία γίνεται κάτι. Παράδειγμα: ὑπόδικος **κλοπῆς** → Ένοχος **για κλοπή**. Επίθετα που δέχονται γενική της αιτίας είναι τα: αἲτιος, ἀναίτιος, ἑνοχος, ὑπεύθυνος, ὑπόδικος, ὑπόλογος.
9. Γενική υποκειμενική: Φανερώνει το υποκείμενο μιας ενέργειας. Μπορούμε να τη βρούμε αν μετατρέψουμε το ουσιαστικό από το οποίο εξαρτάται σε ρήμα και η γενική γίνει υποκείμενο του ρήματος. Παράδειγμα: Ἡ νίκη **τῶν Ἑλλήνων** → Η νίκη **των Ελλήνων** (Οι Έλληνες νίκησαν).
10. Γενική αντικειμενική: αυτή φανερώνει το αντικείμενο κάποιας ενέργειας του ουσιαστικού. Μπορούμε να τη βρούμε αν μετατρέψουμε το ουσιαστικό από το οποίο εξαρτάται σε ρήμα και η γενική γίνει αντικείμενο του ρήματος. Παράδειγμα: Οικοδόμησις **τειχῶν** → Η οικοδόμηση **των τειχών** (οικοδομούν τα τείχη). Επίθετα που παίρνουν γενική αντικειμενική είναι αυτά που φανερώνουν: επιμέλεια ή αμέλεια, μνήμη ή λήθη, στέρηση κ.α.

**Γ.** Γενική κοντά σε επιρρήματα ή επιφωνήματα.

1. Γενική διαιρετική: παίρνουν τα χρονικά, τοπικά, ποσοτικά επιρρήματα. Π.χ. ποῦ τῆς γῆς, τρίς τῆς ἡμέρας.
2. Γενική της αφετηρίας: έτσι λέγεται η γενική που φανερώνει τόπο και πάει κοντά στα προθετικά επιρρήματα ἒξω, ἐντός, ἒσω, ἐκτός, ἐγγύς, πλησίον, ἒμπροσθεν, ὄπισθεν, ἂνω, κάτω, μεταξύ, ἑκατέρωθεν, ἐναντίον.
3. Γενική της αναφοράς: πάει κοντά στα α)προθετικά επιρρήματα όταν δε δηλώνουν τόπο, π.χ. ἒλεγε ἒξω τῆς ὑποθέσεως, β) τροπικά επιρρήματα + ἒχω ή κεῖμαι, π.χ. βασιλεύς πῶς ἒχει παιδείας;, γ) επιρρήματα που παράγονται από επίθετα που συντάσσονται με γενική, π.χ. τῶν πολέμων οὐκ ἀπείρως ἒχω.
4. Γενική της αιτίας: στα επιφωνήματα, η γενική που πάει κοντά είναι πάντα γενική της αιτίας, π.χ. αιαῖ τῶν κακῶν!

**Δ.** Η γενική ανεξάρτητη ως επίρρημα

Α) του τόπου: μένοντες αὐτοῦ ἐπολέμουν

Β) του χρόνου: χειμῶνος ἐγένοντο ταῦτα

Γ) του ποσού: ὀλίγου εἶχον την πόλιν

**ΔΟΤΙΚΗ**

**Α.** 1.Δοτική προσωπική: πάει κοντά σε απρόσωπα ρήματα, π.χ. Δεῖ τοῖς Ἀθηναίοις ἐλθεῖν εἰς την πόλιν.

2. Δοτική προσωπική κτητική: βρίσκεται κοντά στα ρήματα εἰμί, ὑπάρχω, γίγνομαι, όταν δεν έχουν κατηγορούμενο αλλά έχουν υπαρκτική σημασία και μεταφράζονται με το έχω. Δηλώνουν το πρόσωπο στο οποίο ανήκει κάτι.. Εἰσίν **ἐμοι** παῖδες → Υπάρχουν **σ’ εμένα** παιδιά/ Έχω εγώ παιδιά.

3. Δοτική προσωπική χαριστική ή αντιχαριστική: φανερώνει το πρόσωπο για ωφέλεια/ χάρη ή βλάβη του οποίου γίνεται κάτι. Στράτευμα **αὐτῷ** συνελέγετο→ **Για χάρη του** συγκεντρώθηκε στράτευμα. Σημείωση: Αν η δοτική δε δηλώνει πρόσωπο λέγεται απλώς δοτική χαριστική ή αντιχαριστική: Πολλά κακά **τῇ πόλει** ἐγένοντο.

4. Δοτική του κρίνοντος προσώπου: φανερώνει το πρόσωπο κατά την κρίση ή γνώμη του οποίου γίνεται κάτι. Είναι συχνή στο ρήμα δοκῶ ή σε άλλο δοξαστικό ρήμα. **Ἐμοί** δοκεῖτε μη σωφρονεῖν. →**Κατά τη γνώμη μου**, δε φαίνεστε συνετοί.

5. Δοτική ηθική: Φανερώνει το πρόσωπο, για χαρά ή λύπη του οποίου γίνεται κάτι. Ἀπέθανε **μοι** ὁ πάππος. → Πέθανε, **για λύπη μου**, ο παππούς.

6. Δοτική προσωπική του ενεργούντος προσώπου ή του ποιητικού αιτίου: Πάει συνήθως με: α) ρηματικά επίθετα σε –τος και –τεος, π.χ. Διαβατέος ἐστί **ἡμῖν** ὁ ποταμός → πρέπει να περαστεί **από μας** ο ποταμός. β) συντελικούς χρόνους μέσης φωνής (παρακείμενο, υπερσυντέλικο, συντελεσμένο μέλλοντα), π.χ. Γέγραπται ταῦτα **τῷ Θουκυδίδῃ**. → Έχουν γραφτεί αυτά **από τον Θουκυδίδη**.

7. Δοτική αντικειμενική (ή δοτική που εξαρτάται από επίθετα ή επιρρήματα): Εξαρτάται από ουσιαστικά ή επίθετα που παράγονται ή έχουν σχέση με ρήματα που συντάσσονται με δοτική. Τα επίθετα που συντάσσονται με δοτική αντικειμενική είναι πολλά και φανερώνουν:

* Ωφέλεια ή βλάβη (ὠφέλιμος, βλαβερός, ἐπιζήμιος).
* Φιλία ή έχθρα (φίλος, ἐχθρός, πολέμιος, διάφορος, ἐνάντιος).
* Ευπείθεια ή υποταγή (ὑπήκοος).
* Κάτι που αρμόζει ή πρέπει (ἀρμόδιος, ἀπρεπής).
* Ταυτότητα ή ομοιότητα (ὃμοιος, ἀνόμοιος).
* Ισότητα ή συμφωνία (ἳσος, ἱσόρροπος, σύμφωνος).
* Ακολουθία ή διαδοχή (ἀκόλουθος, διάδοχος).
* Προσέγγιση (γείτων).
* Επίθετα σύνθετα με τις προθέσεις συν και εν (συγγενής, σύμφυτος, ἐμφυτος).

Επίσης, με δοτική αντικειμενική συντάσσονται τα επιρρήματα ἅμα και ὁμοῦ, όπως και κάποια επιρρήματα που παράγονται από επίθετα ή ρήματα που συντάσσονται με δοτική, π.χ. Ἀμα τῇ ἡμέρᾳ/ Ἐπομένως τῷ νόμῳ.

8. Δοτική του τόπου: Φανερώνει τόπο. Ἐνίκησε **Νεμέᾳ**.

9. Δοτική του χρόνου: Φανερώνει χρόνο. Ἐπορεύοντο **τῇ** **ὑστεραίᾳ**.

10. Δοτική του οργάνου: Φανερώνει το όργανο με το οποίο γίνεται κάτι. **Τῇ** **βακτηρίᾳ** τῇ θύρᾳ ἒκρουον.

11. Δοτική του μέσου: Φανερώνει το μέσο, με το οποίο πετυχαίνει κάτι. Ἒπλεον **ταῖς** **ναυσί**.

12. Δοτική της συνοδείας: Φανερώνει κάποιον/ κάτι που συνοδεύει κάποιον/ κάτι άλλο. Ἦλθον **τοῖς** **ὁπλίταις**.

13. Δοτική του τρόπου: Φανερώνει τον τρόπο με τον οποίο γίνεται κάτι. **Βίᾳ** ἐρρίπτοντο.

14. Δοτική της αιτίας: Συνήθως πάει με ρήματα ψυχικού πάθους (ὁργίζομαι, ἀγαπῶ). Πολλές φορές συνοδεύεται από την πρόθεση ἐπί. Μεταφράζεται για, εξαιτίας. **Δειλίᾳ** ἒλιπον την τάξιν.

15. Δοτική της αναφοράς: Φανερώνει αυτό στο οποίο αναφέρεται κάτι. Μεταφράζεται όσον αφορά, ως προς. Συνήθως πάει κοντά σε ρήματα που φανερώνουν σύγκριση, διαφορά, υπεροχή. Σωκράτης διέφερε τῶν πολιτῶν **τῇ** **ἀρετῇ**.

16. Δοτική του ποσού: Φανερώνει την ποσότητα. Συνήθως είναι η δοτική των ποσοτικών επιθέτων ὀλίγος, πολύς (ὀλίγῳ, πολλῷ). **Πολλῷ** ὑστερον ἦλθον οἱ πολέμιοι.

**ΑΙΤΙΑΤΙΚΗ**

1. Αιτιατική του τόπου: Φανερώνει τόπο. Ἀπέχει εἲκοσι **σταδίους**.
2. Αιτιατική του χρόνου: Φανερώνει χρόνο. Αἱ σπονδαί ἐγένοντο δέκα **χρόνους**.
3. Αιτιατική του τρόπου: Φανερώνει τρόπο. Δωρεάν ἒλαβον. Τινά **τρόπον** ποιεῖτε ταῦτα;
4. Αιτιατική της αιτίας: Φανερώνει αιτία. Συνηθισμένες αιτιατικές της αιτίας είναι: τι, ὅ, τι, τοῦτο, ταῦτα (οι παραπάνω λέξεις μπορεί να δηλώνουν και σκοπό). **Τι** ποιεῖτε ταῦτα;
5. Αιτιατική του ποσού: Φανερώνουν ποσό. Προκύπτουν συνήθως από επίθετα και αντωνυμίες (πολύ, ὀλίγον, τοσοῦτον). **Τοσοῦτον** ἀπέχει οὗτος.
6. Αιτιατική της αναφοράς: Φανερώνει αυτό στο οποίο αναφέρεται κάτι. Μεταφράζεται όσον αφορά, ως προς. Πάει κοντά και σε ρήματα αλλά και σε ουσιαστικά και επίθετα. Συνηθισμένες αιτιατικές της αναφοράς: ὕψος, πλῆθος, ὄνομα, μῆκος, μέγεθος, γένος, ἀριθμός. Ὁ ποταμός ἦν μεγάλος **το** **μέγεθος**.